L-Ewroparlamentari Maltija Miriam Dalli sostniet li s-sigurtá online, speċjalment għat-tfal trid tissaħħaħ b’iktar inizjattivi diretti mill-kumpaniji l-kbar involuti fil-qasam tat-teknoloġija tal-informazzjoni. Hija qal li jekk dawn jonqsu li jipproteġu liċ-ċittadini partikolarment lit-tfal, allura jkollhom jidħlu aktar liġijiet, inkluż ukoll liġijiet Ewropej. Hija sostniet dan meta kienet qed tindirizza konferenza tal- ICT Coalition , li ġġib flimkien rappreżentanti tal-akbar kumpaniji fil-qasam tal-komunikazzjoni, fosthom Google, Facebook, Twitter. Ask.fm  u oħrajn flimkien ma’ NGOs li jaħdmu għal-iktar sigurtà online. Dalli saħqet li l-istatistika turi li filwaqt li 38% ta’ tfal ta’ bejn id-9  u t-12 il-sena fl-Ewropa li jużaw l-internet jgħidu li għandhom profil fuq social network , huma biss 56% biss tat-tfal li għandhom  bejn 11 u 12 il-sena li jafu jbiddlu l- privacy settings tagħhom. “Hemm bżonn li nibdew ngħallmu lit-tfal sa minn kmieni dwar dak li jistgħu jiltaqgħu miegħu. Irridu nkunu diretti mat-tfal tagħna, nispjegawlhom ir-riskji u niddiskutu magħhom qabel nimponu. Irridi infehmuhom li dak li jpoġġu u jiktbu fuq l-internet jista’ jibqa hemm għal-ħajjithom kollha.” Dalli saħqet li għalliema, ġenituri, nanniet, akkademiċi, nies fl-industrija, psikoloġi, pajjiżi u istituzzjonijiet Ewropej għandhom jaħdmu id f’id fuq din il-kwistjoni.